<classify> WAZIRI Mkuu, Kassim Majaliwa amewataka watumishi wa umma wa Halmashauri ya Mkinga mjini hapa kutumia siku tatu za kazi kwenda vijijini kusikiliza na kutatua kero za wananchi badala ya kukaa ofi sini.Alisema hayo katika mkutano wa hadhara uliofanyika katika kijiji cha Mtimbwani wilayani Mkinga. Alisema serikali imedhamiria kuwatumikia Watanzania hadi kwenye kitongoji hivyo kila mtumishi wa umma anatakiwa katika siku tano watenge siku tatu wakawatumikie wananchi katika maeneo wanakoishi.Serikali imedhamiria kuwatumikia mpaka ngazi ya kijiji kwenye kitongoji,tunataka kila mtanzania ahudumiwe mpaka kitongojini, alisema. Ziara zangu huwa nazungumza na watumishi wa umma, najua serikali ya awamu ya tano tumefanya kazi miaka mitatu tuwakumbushe wajibu wao, msimamo wa serikali hii... hatutaki wezi, wavivu, wala rushwa na ukikutwa na kosa la wizi au rushwa tunamalizana hapo hapo, hatuna muda kuunda tume, alisema.Waziri Mkuu, Majaliwa alifafanua zaidi akisema kuwa vijijini kuna matatizo mengi ya wananachi ambayo viongozi wa ngazi ya chini wanapaswa kumaliza kabla ya viongozi wa ngazi ya kitaifa kufika.Ujumbe wa leo watumishi, nasikia watumishi mnakaa sana, wiki nzima ofisini, kwenye siku tano zenu, siku tatu nendeni vijijini mkakutane na wananchi...mimi nikija huko nisikutane na bango kwamba kuna migogoro ya ardhi wakati bwana ardhi yupo au mwingine anasema mimi nimenyanganywa nyumba.Mambo yote yamalizeni huko huko ndiyo maana nyinyi tumewataka muende vijijini hadi vitongoji muitishe mikutano ya hadhara msikilize matatizo ya wananchi, Waziri Mkuu, Majaliwa alisema. Kwa upande wa huduma za msingi alisema serikali ya awamu ya tano inafahamu hilo ndiyo matakwa ya wananchi haswa kwenye matatizo ya elimu, afya, maji, barabara na ndiyo maana imejikita kutatua.  <topic>: kitaifa 